Raatikainen ei voi hyväksyä lakiehdotusta, jolla "helpotetaan rikollista toimintaa".

Perussuomalaisten kansanedustaja Mika Raatikainen ilmoittaa vastustavansa lakiesitystä, jonka myötä suomalaisyritykset voisivat rekisteröidä osakkeitaan ulkomaisten arvopaperikeskusten kautta.

Raatikaisen mukaan laki helpottaisi talousrikollisuutta, veronkiertoa ja muuta rikollista toimintaa.

Talousvaliokunnan puheenjohtaja

Kaj Turunen

(ps) sanoi eduskunnassa tiistaina, että hallintarekisteröinti ulkomailla tehdään lainsäädännöllä kannattamattomaksi.

Mika Raatikainen vaatii, että hallituksen hallintarekisteriä koskeva lakiesitys palautetaan lisävalmisteluun. Raatikaisen mukaan esitykseen tulee lisätä sijoittajiin kohdistuva hallintarekisteröinnin kielto sijoitettaessa ulkomailla liikkeeseen laskettuihin suomalaisyhtiöiden arvopapereihin. KIMMO HAAPALA

Osakeomistusten hallintarekisteröinnin ulkomailla salliva hallituksen lakiesitys herättää närää perussuomalaisten sisällä.

Mika Raatikainen (ps) ilmoittaa tiedotteessaan vastustavansa lakiesitystä jyrkästi ja katsoo, että laki sotii hänen vuonna 1983 nuorena poliisina antamaansa virkavalaa vastaan.

Raatikainen katsoo, että laki helpottaisi talousrikollisuutta, veronkiertoa ja muuta rikollista toimintaa. Lisäksi Raatikainen pitää erittäin omituisena esityksen käsittelyaikataulua.

- Esitystä juntataan nopealla aikataululla vedoten selityksiin, jotka eivät hänen mielestään ole millään lailla uskottavia, Raatikainen katsoo ja lisää, että perussuomalaiset ovat vastustaneet hallintarekisteriä tähän asti.

Voimassa olevan lain mukaan suomalaisyritysten on pitänyt rekisteröidä osakkeensa suomalaiseen arvopaperikeskukseen ja arvo-osuusjärjestelmään. Uuden lain myötä suomalaisyritykset voisivat rekisteröidä osakkeitaan ulkomaisten arvopaperikeskusten kautta.

Turunen käytti olutesimerkkiä

Talousvaliokunnan puheenjohtaja Kaj Turunen (ps) sanoi eduskunnassa tiistaina, että hallintarekisteröinti on jatkossakin kielletty Suomessa ja nyt se tehdään myös ulkomailla kannattamattomaksi.

- Olennaiseksi kysymykseksi on noussut, voiko Suomi estää suomalaista toimimasta toisen EU-maan lain mukaan toisessa EU-maassa, Turunen pohjusti.

- Otetaan esimerkiksi Tšekin tasavalta. Tšekin tasavallassa on käytössä lainsäädäntö, joka mahdollistaa ravintoloitten aukiolon ympäri vuorokauden. Voimmeko me suomalaisella lainsäädännöllä estää suomalaista Tšekissä menemästä ravintolaan aamulla kello 6 tilaamaan olutta? Turunen kysyi.

Turusen mukaan hallintarekisteröidyistä osakkeista osinkoa saavilta henkilöiltä voitaisiin periä jopa yli 50 prosentin lähdeveroa.

Harakka ei vakuuttunut

Timo Harakka (sd) arveli, että lähdevero on täysin Turusen mielikuvituksen tuotetta.

- Tekisi mieli arvella, että se on keksitty tšekkiläisessä pubissa aamuyöllä. Parhaassa fantasiamaailmassakin tämä kuvitteellinen lähdevero tulisi voimaan vasta paljon myöhemmin kuin itse laki, eli porsaanreikää ei ole tukittu, Harakka arvioi.

Johanna Ojala-Niemelä (sd) sanoi, että hallintarekisteri on tapa salata rahan alkuperäinen omistaja, jolloin riskit veronkiertoon, sisäpiirikauppoihin ja epämääräiseen poliittiseen peliin lisääntyvät.

Valtiovarainministeri Petteri Orpon (kok) mukaan Suomella ei ole muuta vaihtoehtoa kuin ottaa laki voimaan.

- Kuulumme Euroopan unioniin, ja meidän velvollisuutemme on tuoda kansalliseen lainsäädäntöön EU-lainsäädäntö. Ja miksi vielä erityisen kiire juuri nyt? Se johtuu siitä, että meidän arvopaperikeskuksemme — sen yhden, joka Suomessa toimii — toimilupa on katkolla syksyllä ja sille pitää myöntää uusi lupa, Orpo perusteli.